የአማራና የቅማንት ሕዝቦችን ፍላጎት የሚለየው ሕዝበ ውሳኔ መስከረም 7 ቀን እንዲካሄድ ተወሰነ

የአማራና የቅማንት ሕዝቦች ተቀላቅለው በሚኖሩባቸው 12 ቀበሌዎች በማኀበረሰቦቹ ፍላጎት ላይ የተመሠረተ አስተዳደር ለማቋቋም ሕዝበ ውሳኔ እንዲካሄድ በተወሰነው መሠረት፣ መስከረም 7 ቀን 2010 ዓ.ም. እንዲካሄድ የኢትዮጵያ ብሔራዊ የምርጫ ቦርድ ወሰነ።የኢትዮጵያ ብሔራዊ የምርጫ ቦርድ የአማራና የቅማንት ሕዝቦች ተቀላቅለው የሚኖርባቸው 12 ቀበሌዎች ሕዝበ ውሳኔ እንዲያካሄድ በፌዴሬሽን ምክር ቤት በቀረበለት ጥያቄ መሠረት ቅድመ ዝግጅቶች በማድረግ፣ የሕዝበ ውሳኔውን የጊዜ ሰሌዳ እንዳፀደቀ ከተቋሙ የተገኘው መረጃ ያመለክታል።በዚህም መሠረት የድምፅ መስጫው ቀን መስከረም 7 ቀን 2009 ዓ.ም. እንዲሆን ቦርዱ ሲወስን፣ ከነሐሴ 29 ቀን 2009 ዓ.ም. እስከ መስከረም 3 ቀን 2010 ዓ.ም. ድረስ የሕዝበ ውሳኔው ተሳታፊዎች ምዝገባ እንደሚካሄድ አስታውቋል።መስከረም 8 ቀን 2010 ዓ.ም. የሕዝበ ውሳኔው ውጤት በየምርጫ ጣቢያዎቹ እንደሚለጠፍ፣ የተጠቃለለው የሕዝበ ውሳኔ ውጤት መስከረም 15 ቀን 2010 ዓ.ም. ሕዝበ ውሳኔው እንዲካሄድ ላዘዘው የፌዴሬሽን ምክር ቤት እንደሚላክ ቦርዱ አስታውቋል።የቅማንት የማንነት ጥያቄ በአማራ ክልል ባለፉት ጥቂት ዓመታት ተፈጥሮ የነበረውን አለመረጋጋት ከፈጠሩ ጉዳዮች መካከል አንዱ ነበር፡፡አስቀድሞ ቅማንት በሕገ መንግሥቱ የተቀመጡ የልዩ ማንነት መሥፈርቶችን አያሟላም በማለት ውድቅ አድርጎ የነበረው የአማራ ክልል፣ የቅማንት ማኅበረሰብ አባላት ባቀረቡት ይግባኝ ላይ ከፌዴሬሽን ምክር ቤት ጋር ውይይት አድርጎ በድጋሚ ጉዳዩን በማየት ከሁለት ዓመታት በፊት ዕውቅና ሰጥቷል፡፡ ዕውቅናውን በተግባር ለመቀየር የማኅበረሰቡ አባላት ራሳቸውን በራሳቸው እንዲያስተዳድሩ በመርህ ደረጃ ስምምነት ላይም ተደርሶ ነበር፡፡ይሁንና ይህ አስተዳደር የሚኖረው ደረጃና የሚያካትተው ቀበሌ ቁጥር ላይ ስምምነት መፍጠር አልተቻለም፡፡ ይህም ሌላ ግጭት እንዳይፈጥር በአፋጣኝ ለመወሰን እንዲረዳው፣ ክልሉ የራሱን ሥራ ካከናወነ በኋላ 12 ቀበሌዎች ላይ በብዛት የሚኖረው አማራ ነው? ወይስ ቅማንት? የሚለውን ለመወሰን የፌዴሬሽን ምክር ቤትን ዕርዳታ ጠይቋል፡፡በእነዚያ ቀበሌዎች ሕዝበ ውሳኔ እንዲደረግ የወሰነው የፌዴሬሽን ምክር ቤት ሲሆን፣ ይህን የማስፈጸም ኃላፊነት ያለው ብሔራዊ ምርጫ ቦርድ በመሆኑ ጉዳዩን ወደ ቦርዱ መርቶታል፡፡